Il-Prosekuzzjoni fil-każ tat-tliet irġiel mixlija bil-qtil ta’ Daphne Caruana Galizia allegat fil-qorti li r-rapport tal-FBI li jinsab fil-kumpilazzjoni tax-xhieda spiċċa għand kumpanija Amerikana bi ksur tal-liġi. Id-Deputat Avukat Ġenerali Philip Galea Farrugia informa lill-Qorti li l-avukat William Cuschieri, li qed jidher għall-aħwa George u Alfred Degiorgio bagħat ir-rapport tal-FBI lill-kumpanija Amerikana li mhix parti mill-proċeduri bi ksur tal-liġi. Staqsa wkoll kif l-akkużati li għandhom l-assi ffriżati setgħu ħallsu mijiet ta’ eluf ta’ dollari lil kumpanija Amerikana biex tinvestiga r-rapport tal-FBI. Il-Qorti preseduta mill-Imħallef Edwina Grima, qalet li l-prosekuzzjoni tista’ tagħmel rapport lil pulizija dwar dan. Il-Qorti ordnat li min issa ‘l quddiem m’għandu jingħata xejn lil ħadd jekk mhux parti mill-proċeduri. Il-Prosekuzzjoni talbet li r-rapport li sar mill-kumpanija Amerikana għandu jitneħħa mill-atti tal-kawża. L-Imħallef qalet li ser tagħti d-deċiżjoni dwar dan f’seduta oħra.